
Patrie şi matematică 


Cu ziduri niciodată surpate în noi, 

Dave ţintuite pe căciuli de sare, 

Contemporana matematică n-are atâtea zerouri după unu, 
Să afle anul nostru de descălecare. 


Fiindcă n-am descălecat nicicând, 
Sângele fără de şa gândea viitorul, 
Creştetul Carpaţilor când s-a-ntregit, 
Ne-a plămădit deodată cu iarba şi izvorul. 


Şi-am curs de atunci printre ierburi 

Şi unele erau din metal tăios 

ŞI-o parte din sângele ce gândea viitorul 
S-a scurs în rădăcini sau poate mai jos. 


Sângele ce a rămas, mereu fără de şa, 

S-a întrecut pe sine modelându-se-n zbor, 

Contemporana matematică n-are atâtea zerouri după unu, 
Să afle drumul nostru întru viitor. 


Mereu Transilvania, mereu 


Nucă ce nu se lasă 

Pusă-n zidul altui neam, 
Poamă care se lipeşte 

De creanga altui fruct, 

Alb imaculat ţi-e miezul, 
Doru-ţi curge de demult, 
Mulţi îşi sfâşiară dinții 

ŞI gingii le sângerară, 

Mulţi te-ar fi dorit amantă, 
Transilvanie, fecioară, 

Ți-au bătut cu fieru-n poartă, 
Te-au furat de la părinți, 

Nu nevastă, ci în jugul 
Vistieriei vreunui prinţ, 

Şi te-au sfâşiat de râuri 

ŞI ti-au tras palme amare, 
Apoi ţineau palmele-ntinse, 
Pe obraji să-ți curgă sare, 
ŞI-ţi pofteau cu grabă trupul, 
Pântecul, nu pentru-n fiu, 
Aurul trebuia să fie 

Reazem pentru mai târziu. 
Mâna lacomă în plete 

Grâu poftea, nu mângâiere, 
În imperiale burguri 

Să te vândă după vrere: 

"Hai la coapse de uraniu...”, 
Te strigau în gura mare, 
“Priviţi ce haină de pădure, 
cu urşi şi cerbi în buzunare...” 
Dar ai năpârlit de lanţuri, 


Că vroiai să fii mireasă, 
Să-ţi ridici casă de piatră 
Numa-n limba ta frumoasă. 


Conştiinţa ca zestre-n ladă, 
Adunată de-o vecie, 

Este cheia ce în broască 
Răsuci-va-ţi veşnicie. 


De vânzare, nu-nţelegeţi 


De vânzare, nu-nţelegeţi 
Că pământul ăsta nu e, 
Dumnezeu-înţelepciune 
Ne-a bătut aici în cuie 


Şi ne-a dat cheile porții 
Acestei cetăți creştine 

Şi ne-a spus s-o apărăm 
Cum şti-vom noi mai bine. 


Slavii, celții şi avarii, 
Perşii, cumanii şi vandalii, 
Migratoarele popoare, 
Turcii şi la fel tătarii, 


Au venit şi pecenegii, 
Vizigoţii, goții, hunii... 
Ce-au rămas din toate astea? 
Cei cu rădăcini, ROMÂNII. 


Precum planta ce culcată-i 
De apa ce vrea s-o-nece, 
Se ridică după ploaie 

ŞI apa în pământ se trece, 


În pământ s-au dus cu toții, 
I-a lovit statornicia, 
Ridicatu-ne-am din ploaie, 
Cochetând cu veşnicia. 


Căci niciodată n-au lipsit 


Brate tari de apărare 
Când pe noptiera țării 
Sunat-a ceasul de-adunare. 


Niciodată nu trăit-a 

Țara asta din căință, 

Au zidit strămoşi prin secoli 
În ea Ane de credinţă. 


Dor(inţă) 


Aşa sunt lucrurile, aşa-i Golgota vremii, 
Ca totul să-şi reia un vechi făgaş, 

Să ne refacem mândra noastră ţară 

Că devenit-a Prutul Făgăraş. 


Şi are înălțimi şi piscuri grele, 
Vămuitorul care-ţi este frate, 

Să mergi cu paşaport la Chişinău, 
Acas` să fii, dar şi în străinătate. 


Ce mondial războiu noi am pierdut, 

Ce atrocități, ce Auschwitz-uri, ce vini, 

De a avea un Brandemburg în țară, 

Spun de aceea: Jos Prutul, zidul nost' Berlin. 


Şi-acum se răsuceşte Ştefan în mormânt, 
Hotin, Soroca, Bălgrad ne lăsară, 

Cazan fierbinte este Putna, 

Să fim răzeşii lui de-odinioară. 


Să fim cu toții mii de Cârţani, 
Nealterate să le ducem în traită, la masă, 
Felii întregi de Limbă Românească, 
Veni-va Basarabia atunci acasă. 


Fi-vom iară ce-am fost, “de la Nistru, 
pân” la Tisa”, cum în dulcele grai, 
providenţiase văcărescul romantic, 
poporul român, alias conu' Mihai. 


Despre Ardeal 


Despre Ardeal se...ridică-n picioare, 

Se ia căciula-n mână 

Şi se stă smerit, 

Sub Dumnezeiasca-i boltă 

Ne sunt sfinți strămoşii, 

Chipul lor, de aceea, în noi l-am zugrăvit. 


Au ridicat cetăți în bobul de grâu, 
Apoi de după metereze de pâine, 
Cu apă fiartă au aruncat 

ŞI săgeți, 

Pentru liniştea nepoților de mâine. 


Şi poate doar fierul, drăguțul, mai ştie, 
Câte haine a tot îmbrăcat, dezbrăcat, 
Când plug, când tăiş de secure, 

După forja vremii fost-a modelat. 


ŞI grâul poate să mai zică, 

Cum fost-a plăcintă sau colivă de mort, 
Când secerat cu bucurie, 

Când grăbit în gropi, la adăpost. 


Şi oasele care mai ies şi acuma, 
Când o temelie de casă se sapă, 
Cum au avut veşmânt de iubire 
Sau cum au fost zdrobite de roată. 


De-am şti câte piepturi s-au pus pentru noi, 
Câţi s-au făcut pământ prea devreme, 
Nu ne-ar ajunge piatra de statui, 


Puţine cuvinte-am avea, de poeme. 


Despre Ardeal se...ridică-n picioare, 
Se ia căciula-n mână 

Şi se stă smerit, 

Sub Dumnezeiasca-i boltă, 

Ne sunt sfinţi copiii, de aceea, 
Pentru ei, avem aici de trăit. 


Ca singurul meu număr câştigător 


N-am umblat 

Cu vetre fosilizate-n buzunare, 

La târguri de mostre ale statorniciei, 
La conferinţe internaționale. 

N-am făcut play-back, mimând început, 
Izotopul 14 al carbonului 

A obosit de atâta trecut, 

I s-au găurit pingelele, 

I s-a năclăit părul, 

De atâta istorie, 

N-a putut da tot adevărul. 

Chemaţi-l la bară, să jure pe ştiinţă, 
S-aducă cetăţi, ca relicve, şi râuri, 
De-i cu putință, 

Să-ntrebe acuzarea oasele din brazdă, 
De-am stăpânit pământul 

Sau am venit în gazdă. 

Căci eu nu m-am tocmit la tarabă, 
N-am excrocat vreun moş gârbovit 
Sau vreo surdă babă, 

Ciorap n-am avut pe față, 
Ameninţând vreo precupeaţă, 

N-am avut sacoşă-ncăpătoare, 
Pentru aceşti Carpaţi şi-această mare, 
N-am luat pământ de aiurea, 
Trântindu-l pe roata olarului, 

Nu l-am udat cu Târnave şi Mureş, 
Nu l-am modelat 

Proclamându-l Dealurile Ardealului, 
N-am luat strunga de mână, 
Proclamând-o Câmpia Română, 


N-am dat bacşiş la uşier, 

Să-mi lase pepite de-uraniu şi fier, 

Dar nici n-am stat cu mâinile-mpreună, 
Când au venit fiare la stână. 

Săriți, măi, lupii, am strigat, 

Dar nimeni nu m-a auzit, 

Nimeni nu m-a ajutat 

Şi-am învăţat singur de-atunci 

Să m-ajut, 

Din pădure am făcut paloş, 

Iar din munţi scut, 

Şi m-am răsturnat peste ei la Posada, 
Şi m-am făcut mlaştină la Neajlov, 
N-am semănat sângerând în pământ, 
Recoltându-mă nepoţii, din ceaslov. 
Uneori m-am răcorit cu fluierul, 

În luminişuri ale istoriei, când mi-a fost cald, 
Şi apoi am fost mai înalt 

Decât Înalta Poartă la Podul Înalt. 
Şi-am fost mereu pasăre 

Ce-şi construiește cuibul din hărnicia ciocului, 
Căci statornicia mi-a fost totdeauna, 
Roata norocului, 

Şi toate acestea, 

Fiindcă am mizat mereu pe popor, 

Ca singurul meu număr câştigător. 


Ardealu a-nviat! Adevărat c-a-nviat! 


M-am întrebat: Ce-i Ardealul? 
Şi am răspuns tot eu: 

lisus este, 

Fiul lui Dumnezeu. 

Ce-i istoria lui, 

Milenară, 

Dacă nu Via Dolorosa 
Urcată-n ocară? 

Ce e coroana de spini 

De pe frunte, 

Dacă nu 

Pătimirile multe? 

Când doar peste munţi 
Găsit-a alinare, 

Nu-s frații Veronica, 
Ştergându-i sudoare? 
Ce-s bogăţiile 

Adunate la Viena şi Buda, 
Dacă nu 

Arginţii lui Iuda? 

Ce e nezdruncinarea 
Când se-nfige pironul în mână, 
Dacă nu 

Credinţa română? 

Ce-i împlinirea, 

Ca putinţă şi vrere, 

Dacă nu 

Înviere? 


Boală 


La Policlinică-am fost, 
Diagnosticu-i clar, 

Medicii-au spus 

Că-s bolnav de Ardeal, 

Că pământul lui îi de vină, 

La Londra să merg să mă vindec 
Sau în “Oraşul lumină”. 

Dar fără ramuri înflorite de meri, 
Fără Apuseni cu frunțile-n cer, 
Fără Apullum, 

Fără Porolissum, 

Fără Potaisa, 

Fără Napoca şi Sarmizegetusa, 
Fără apă, 

Fără aer, 

Fără vise, 

Fără livezile cu pruni şi caise, 
Fără a primi pe lancu Avram, 
Pe Horea, Cotruş 

Şi-amicul Octavian, 

Fără a respira lună şi stele, 
Fără a-mi umple pupila cu ele, 
Fără vorba “fain” sau “no, hai”, 
Fără “cucuruz” şi “mălai”, 

Fără “serus” sau “multam”, 
Cum sănătate să am? 

Deci, domnilor, doctori cu carte, 
Cum să mă feresc de moarte? 
Cum să mă vindec? 
Mă-mbolnăvesc mai rău, 
Ardealul mi-e boală 

Şi antidot, mereu. 


Ţărani de la ţărână, 
ţară de la ţărani 


Țăranii nu se-ncinerează niciodată, 
Un fel special au ei de-a gândi: 
“Carnea trebuie să-ngraşe pământul, 
oasele să iasă pari pentru vii.” 


Nu veţi vedea nicicând avioane, 
Împrăştiind cenuşă prin sat, 
Admiraţia are doar haină verde, 

De crengi de pruni şi cetină de brad. 


Acolo-n ţintirim aplaudă doar iarba, 
Dimineaţa cu degete bătătorite de rouă, 
Paratrăsnet e crucea de lemn la căpătâi, 
Unde lacrimi se adună, când în noi plouă. 


Şi stă ţăranul rege-n copârşeu, 
Drăguţu” de pământ se face foc şi pară, 
Să-l strângă părinteşte la pieptul lui, 
De unde mai târziu o să-l răsară. 


Chipul lui îl păstrează doar grâul, 

“Pe fiecare bob e chipul lui Christos”, 
După chipul şi asemănarea lui îi făcut, 
Şi-n portul popular îi stă frumos. 


Ţara 


La strungul vitejiei 

Ai ieşit rotundă, 

Cu Edenul 

Pe aceeaşi lungime de undă. 


Îngeri bărbaţi 

Ți-au prăşit bogăția, 
Îngeri femei 

Ți-au ţesut poezia. 


Îngeri statisticieni, 
În uterul sublimului, 
Ți-au îngrijit 
Echilibru-nălţimilor, 


Precum Marea, 

Căzută-n ogor, 

Ca un astru, 

Din preaplinul de-albastru. 


“Locul la umbră şi cu verdeață” 

E trupul tău viu, ce-i a raiului gură, 
A mețitoare, nepieritoare, 
Fotomodel pentru Scriptură. 


Fascinatie 


Palma mea de mângâiere, 
Tu, felia mea de măr, 
Crupa unui cal de rasă 

Ce aleargă-n depărtări. 
Ochi de căprioară blândă, 
Aer de respirat în gând, 
Mamă născătoare-n cazne, 
Deopotrivă-mi eşti mormânt. 
M-ai ales să-ți fiu solia 
Însămânțării de lumină, 
Pentru roadele ce-ţi ochii 
Nu prisosesc şi eu am vină. 
Eu sunt taina ta ascunsă, 
Tu eşti sâmburele meu, 
Fapta ta rămâne unsă 

Doar de adevărul tău. 

De aceea-mi tai buricul 

Şi rămân de sine-acuma, 
Nici cuțitul nu-l spăla-voi, 
Maica mea dintotdeauna. 
Între două dealuri line, 
Cu-nflorite livezi de meri, 
Făcătoarea mea sublimă, 
Eu sunt azi, fiindcă am fost ieri. 
Fi-voi mâine temelia 
Smulgerii din tine însăți, 
Ce visează veşnicia. 


Târnava 


“Râu care curgi printre dealuri cu spini”, 
meandrele tale înfăptuiesc lumini, 
undele-ţi lasă aluviuni rare, 
Târnăveni-port maritim, fără ieşire la mare. 
Prin Maris, Tisa şi bătrânu” Istru, totuş', 
Apele tale ajuns-au la Pontus, 

unde Ovidiu, poetu', cel exilat, 
visându-se-n Tibrul îndepărtat, 

şi ceva din apele tale, 

fără să simtă, 

fără să ştie, 

l-au scăldat. 

Meduza şi căluțu' de mare, 

copitele-şi poartă şi pe cărările tale, 
poartă fregatele din Marea Marmara, 
legănarea lor şi vina ta; 

Şi Titanicul mândru şi sigur de sine 

s-a scufundat şi-ntr-o parte din tine; 
Santa Maria şi pe tine-a plutit 

Când ochilor lui Cristofor pământ i s-a-nfipt; 
Şi eşti când dulce, când eşti sărată, 

când liniştită şi când eşti tornadă; 

Ai vârsta curgerii din dealuri de Corund 
până-n oceanul nesfârşit 

şi mii de ani încă la tâmple 

mai ai aici de-ncărunțit,; 

Şi te faci nori şi-apoi naşti ploaie, 

apele tale se-nfoaie-desfoaie, 

şi curgi dintotdeauna şi nu te mai termini 
şi suntem vina ta şi noi te-nvinuim, 

Pe malurile tale te-nvățăm ca Scriptură, 
“Circuitul Târnavei în natură”. 


Bradul 


Ce e bradul, dacă nu rachete-n trepte? 

Ce-s Carpaţii, dacă nu Cape Canaveral ori Baikanur, 
Ce-i acest aerodrom de curbură, 

De unde veşti trimitem împrejur? 


Cu jderi şi veverite joviale, 

Ce au combinezoane de culoarea lemnului uscat, 
Unde-n sală de comandă verde, 

Apasă butoane de conuri de brad. 


Pornesc atunci fierbinți rădăcini, 
Gaze ieşite din mariajul cu piatra, 
Mereu se adună trepte noi de lumini, 
Mereu se lungeşte spre astre săgeata. 


Drum bun, pădure de cetină verde, 
Drum bun, munților, ce luaţi înălțimi, 
Bun venit, noilor ramuri de brad, 
Țărână uşoară, celor căzute-n răşini. 


Cuiul şi cleştele 


N-au avut mănuşi la mâini, 

Şperaclu n-au folosit la fereastră, 
Nici pâslari n-au avut în picioare, 
N-au urmărit nici măcar lipsa noastră. 


Au intrat de-a dreptul prin gard, 
Cu secera au sec(er)at, 

(rubaşca pestriță şi barbară), 

Iar cu ciocanul ne-au bătut în cap 
O ideologie străină de țară. 


Şi cuiul a intrat adânc 

În patruzeci de ani de dictatură, 
Coadă autohtonă avea ciocanul 
Şi mâna avea străină osatură. 


S-a dorit o îmbinare pe veci, 

Dar n-a fost cuiul suportat de lemnul bun, 
Din disperare, a venit un cleşte 

Ce dintr-o smuncitură l-a aruncat în drum. 


Stă şi acum cuiul acolo, 
Îndoit, ruginit, răblăgit, 
Nisipul necruţător al clepsidrei 
În curând o să-l dea la topit. 


De mi-ar sări la beregată 


De mi-ar sări la beregată, 
De mi-ar lua ochii-n cuțit, 
Tot aş iubi această glie 
De care fost-am zămislit, 


Ca vie flacără în vatră, 
Urmând a mii de generaţii, 

Un lemn de rând arzând pe foc, 
În numele acestei naţii. 


Pădurea este fără de sfârşit, 
V-o spun chiar eu că am copii, 
Copiii mei la rândul lor 
Refrenul ăsta îl vor şti: 


Căci mistuindu-se doar pot, 

Pe sine dăruindu-se ca formă a plății, 
Vor fi aicea permanent strigați, 
Într-un pomelnic al continuității. 


N-am fost noi pumnul de români 


N-am fost noi pumnul de români 
Aruncat când jocurile deja s-au făcut, 
Pe masa verde a dealurilor lui 
Fost-am noi din primul început. 


Nu este Ardealul asul din mânecă 
Cu care s-a rotunjit această țară, 
Da, recunosc, cu frații din Regat 
Jucăm pe-aceeaşi mână milenară. 


Căci avem cărți comune, precum obiceiurile şi limba, 
Şi mai ales conştiinţa c-a noastră-i glia, 

Şi nu-i, de aceea, ţara, tortul cel gustos, 

Din care cine vrea poate să-şi ia felia. 


Reţineţi, deci: Nu se câştigă la tombolă Ardealul, 
Ca pe un purceluş cu măru-n gură, 

Este leagănul poporului român, 

Locul de unde prins-am osatură. 


Ţara este acol’ unde te doare 


Țara este acol’ unde te doare, 
Nu acolo unde-i maţu” plin, 
Locul e de care fiind departe, 
Făr” să vrei îţi scapă un suspin. 


Țara este acolo unde ochiul 
Cade-n palma unei flori 

Şi de unde încărcat se-ntoarce 
Cu imagini pline de fiori. 


Țara este acolo numai unde 

Tu te simţi mereu ca nou născut 
Şi-n care uzi cu nostalgie 
Pântecul pe care l-ai durut, 


Şi-unde prin nevăzute fire, 

În mreaja ei eşti prins intim, 

Când cu o copilărie, 

Când c-un pumn de moşi din țintirim. 


Tara este veşnica mirare 

De a fi îmbobocit în ea, 

Este datoria ca fiind floare 
Să-ţi dărui în miresme inima. 


Dor de dor 


Haideţi să plângem, să râdem cu toții, 

Că suntem iarăşi împreună, 

Cu vii, cu morţi, cu încă nenăscuțţi, 

Locuitori ai pământului numit Limba Română. 


Planeta aceasta fertilă şi vie, 

Prin care curg ape de soi, 

Marele Zid de pe Lună se vede, 
Eminescu e Marele Zid pentru noi. 


De milenii a fost el construit 

Şi terminat doar când s-a născut 
Şi nu e mort Eminescu de moarte 
Ci e mort de un alt început, 


Căci în conştiinţa noastră-i mutat, 

Cu eternitatea lui de vers romantic, 

În turnuri ale memoriei ne stau: 

Luceafărul, Scrisorile şi Oda-n metru antic. 


Hoardele pierzaniei nici un spor 

Ca să ne treacă n-au, căci el, de veghe, 
Marele Zid e pentru noi, 

E Zidul Nostru fără de pereche. 


Se vede din azi, se vede mai ales 

Din Galaxia care-i... Viitorul 

ŞI oricât în expansiune ea ar fi 

Distanţa micşora-se-va cu viteza ce-l...dorul. 


Cade răşina peste sat la Răşinari 


Cade răşina peste sat la Răşinari, 

Pompei modern din românească mărginime, 
Vezuviul coroanelor de brad, 

Oieri acoperă şi crescători de-albine. 


Îşi duc sătenii-n alb şi negru portu’, 
Din tabla de şah au sărit parcă-n istorie, 
Nu ofiţeri, nici regine sau regi, 

Ci simpli pioni fără glorie. 


Vorbesc frumos de nepotul părintelui Goga, 
Care le-a zis că-i “cheamă pământul”, 
Şi de unul Cioran, ce pripăşit la franci, 
Neavând alt aluat îşi frământă gândul. 


Şi urcă mereu şi coboară din munte 
Ca o Golgotă milenară, 
Funicularu” ăsta de ovine 

Îi transportor de bogăţie siderală. 


Şi vin poeţi să-şi potolească setea, 

Li se usucă dorul mereu de mărginime, 
Mai greu însă se-ntore către Sibiu, 

Cu piepţii plini de iambi, trohei şi ştime. 


La bronzul numit Eminescu 


Despre Eminescu nu se vorbeşte, 
Despre Eminescu numai se gândeşte, 
Cine vorbeşte despre Eminescu, 
Despre sine vorbeşte. 


Buzele nu trebuie să se mişte, 

Cuvântul trebuie să stea în teaca lui de cuvânt 
Şi chiar dacă verbul ar sări la ureche, 

La ureche trebuie să ajungă doar vânt. 


Aerul nu trebuie să fie brăzdat 
De nici o rachetă sonoră, 
Gura nu trebuie în juru-i 
Să explodeze formând o agoră. 


Trebuie doar atât, să se tacă, 

Să se tacă cum nu s-a mai tăcut, 
Că doar în tăcere Eminescu, 
Viitorul ne vorbeşte din trecut. 


Duceţi copii de mână la Alba 


Duceţi copii de mână la Alba 

Şi precum caprele ling sare 
Puneţi-i să lingă pietrele cetăţii, 
Organismul are nevoie de minerale. 


Acolo sunt Ioni pozitivi, 

Din Tabelul Periodic al Înfăptuirii Noastre, 
Horea, Iancu, Mihai, 

Reacţionând prompt, ne-au ferit de dezastre. 


Acolo-i şi-un mortar bun, 

Dintr-un şir nesfârşit al continuității, 
Numele lui e Țăranul Român 

Şi formează infrastructura cetăţii. 


Se trăieşte aici, încă se trăieşte 


Se trăieşte aici, încă se trăieşte, 
Bărboşii daci în dave încă-s vii, 
La Grădiştea, ceasul solar arată 
Că încă-i ora marii vitejii. 


Să nu fiți derutaţi de ierburi 
Şi de pădurea de pământ, 

Încă mai dănţuie în ploaie, 
Se-aruncă încă-n sabie râzând. 


Încă-şi mai pun pământ pe rană, 
Săgeţi la Gebeleisis iar pornesc, 
Cojoace mari poartă din piei de oaie, 
Căci libertatea doar o slugăresc. 


Avram lancu 


Iancule, inimă de bărbat tânăr, 
Prin munţi de luceferi şi cremene 
Pe unde călca vorba ta, 

Lanţurile pocneau 

Ca mugurii-n primăvară. 


Iancule, inimă de bărbat tânăr, 

Degeaba ai împletit o mie de limbi 

Pe la porți înalte, 

Scuturi de ură nu lăsau adevărul în şa, 
ŞI ai pornit cu straița speranţei pe umăr, 
Prin sate uitate în colb de veac, 

Lăsând în blide sărace 

Câte ceva din bătăile secolului. 


Iancule, inimă de bărbat tânăr, 
Pe unde-ți hodinea trupul, 

La şezătorile amurgului, 
Răsuceai nemulțumirile 
Într-un fir gros de credință, 
Cu care ai țesut mai târziu 
Cămaşa revoltei. 


Iancule, inimă de bărbat tânăr, 

Cascadele încrucişate la brâu ca nişte pistoale 
Detunau plumb şi dârzenie, 

Căci poftindu-i să-şi astâmpere setea 

Au intrat cu picioarele 

În apele clare ale istoriei. 


Iancule, inimă de bărbat tânăr, 


Fecioarele intrau în boală 

Când îţi vedeau uitătura, 

Cu care ridicai sprâncene de coase 
Pentru fiecare surghiun 

De cuvânt românesc. 


Iancule, inimă de bărbat tânăr, 
Tălpile-ţi miroseau a flintă de poteră 
Şi când îţi aflau tainița, 

Românii te-ascundeau în fluiere, 
Unduindu-te aşa ca un fum, 

Din deal în deal şi din pisc în pisc, 
Că fără de formă şi fără de leac 

E focul de pasăre. 


Iancule, inimă de bărbat tânăr, 
...Dar de fapt, 

De fapt, 

Tu nu ai în piept inimă, 

Ci un munte. 


Planeta de oase 


Tărâmul pe care calc e al generației mele, 
În rădăcina pomilor e tărâmul bunicilor mei, 
Unde-i fundul fântânii e început de secol, 
Scot sondele oase de moşi nu ţiţei. 


Unde-i pământul? Mă întreb, dacă etaje 
Mereu se adună şi blocul încă nu-i terminat, 
Fundația nu-i decât iluzia, 

Pe care ideea de casă am ridicat. 


Oase peste oase, calciu peste calciu, 
Nu avem pământ de iubit, 
Dintotdeauna noi călcăm pe semeni, 
Fructe pe ramuri ei ne trimit. 


Ne batem pentru a avea ei pe trup, 
Păduri cu urşi şi cântece de graur, 
De-s îngropaţi cu inele pe mâini, 
Mine deschidem de unde scoatem aur. 


De bulgărele rostogolit la vale, 

Se lipesc generaţii şi orice mormânt, 
Măreşte planeta rotundă de oase 

Şi scade şansa numită pământ. 


Oasele noastre-mpreună adunate, 
Fragment minuscul sunt de animal, 
Ce hăituit, poate şi-n spasme, 
Aleargă prin hățiş sideral. 


Alb transilvan 


Am văzut lumină 

Şi-am intrat, 

Ningea cu candelabre prin pădure 
Sau poate 

Flori albe de cireş se scuturau, 
Lovite de secure. 


Ce se mai poate spune despre linişte, 
O formă de viață de pe-o tainică stea, 
S-a spart ulciorul de lumină, 
De-atâta ninsoare, 

Cărarea ştiută 

Nu se vedea. 


Se sfâşie mirese în coarne de cerb, 
Pădurea îşi numără copacii în secunde, 
De-atâta ninsoare, 

Herghelii întregi 

Îşi leapădă degrabă 

Stelele din frunte. 


Se desfac colinzile în mici poeme albe, 
În piept scoica se deschide şi ea, 
Pescari intraţi în pădure, 

De-atâta ninsoare, 

Trag năvoade 

Pline de nea. 


Văd urme de sanie pe Calea Lactee, 
Fulgi sinucigaşi îşi fac neştiute semne, 
Iau o coală de nea, 


Dar. ..ssst...linişte, 
Aud...scârţâind, undeva, 
O căruţă cu lemne. 


E atâta ireal în tot ce mă-nconjoară, 
În căuşul palmei văd fluturii murind, 
Dau perdeaua ninsorii-ntr-o parte, 
Şi-l văd pe Doinaş, 

Sfârtecat de mistrețul 

Cu colţi de argint. 


Am văzut lumină 

Şi-am intrat, 

Ningea cu candelabre prin pădure 
Sau poate 

Flori albe de cireş se scuturau 
Lovite de secure. 


Motorul meu 


Ce bujie aprinde dragostea de ţară, 

Ce hidrocarbură-mi arde-n piept, 

De ce viteze patru mă conjură, 

De-a fi bun, vitez, romantic şi-nţelept? 


Şi-mi spune de-a conduce liniştit pământul 
De la seminţe până la fructe moi, 

De-a da prioritate la ideea 

Pe trecere de pietoni, venită la noi. 


Mereu m-am călit pentru greu, 

Căci drumul existenţei nu mi-a fost asfaltat, 
Am luat pieziş câte-o furtună, 

Prin vad migrator m-am autotractat. 


Căci numai pentru mine-i aşezată 
Şoseaua asta cu munți şi câmpii, 
Pentru străini, nu-i interzis pozatul, 
Popasuri sunt, doar de-a se odihni. 


Şasiul mi-a fost modelat de moşi, 

Pe calculator de-nţelepciune, 

Prin secoli de-ncercări s-a dovedit, 
Ideala aerodinamică a lor, de-a rămâne. 


Singura mea defecțiune majoră 

A fost undeva la claxon, mereu, 
Căci n-am sunat prea mult să se ştie 
Performanţele motorului meu. 


Ceva despre mine 


Sunt definit într-un spațiu triaxial: 
Darie, poezia şi acest petec de Ardeal. 
Vin de la minus, prin părinți, 

Şi merg la plus prin copii, 

Brownian e felul meu de-a trăi, 

Urc şi cobor, când ondulat, când frânt, 
Graficul acesta-i Golgota mea pe pământ, 
Dar jur că toate ungherele mele îs vii, 
A obosit peniţa de zgâriat hârtu!? 

Şi mă petrec ca şi cum aş muri, 

Şi mor ca şi cum aş trăi, 

mi-e viaţa electrocardiogramă, 
isterică, ischemică, 

a unei insolite cardiopatii. 


Pe Dealul Furcilor la Alba 


Pe Dealul Furcilor la Alba 

Arde Flacăra Olimpică a lui Horea, 

Purtată din mână în mână de obidiţii Transilvaniei. 
Torța ei a fost sfărâmată 

Sub roata unuia ce a dispărut din istorie. 

Ea arde acum ca “Trandafirul meditativ” al lui Salvador 
Dali. 

Veniţi, în numele ei, la ridicarea la aştri a viselor, 
La jocul pământului, proba smuls, 

Sau la revărsatul lirei pe câmpurile celor de față. 
Câştigătorilor li se vor da coronițe de mir 

Cu laurii veşniciei. 


Craiul munţilor 


Avrămuţ din Vidra-naltă, 
Falnic brad cu conu” greu, 
Lasă-mă să vin la tine 

Să cobor din veacul meu. 


Lasă-mă să-ţi stau în preajmă, 
Să-ţi slujesc cum se cuvine, 
Ca simbrie-ngăduinţa, 

Eu o cer, de-a sta cu tine. 


Lasă-mă să-ți fiu eu jalbă, 
Când mergi tu la împărat, 
Lasă-mă să-ţi fiu opincă, 
Ca să calci mai apăsat. 


Lasă-mă să-ți fiu cămaşă, 
Ca să-ți stau lipit de spate, 
Lasă-mă să-ţi fiu la gât 
Vena aia ce se zbate. 


Lasă-mă în cerul gurii, 

Bici să fiu ca să plesnesc 

În obrazul celor care 

În lanţ vor neamul românesc. 


Lasă-mă gaură-n fluier 

Ca să-ți iau ceva din jale, 
Lasă-mă să-ţi fiu potecă, 
Când cobori uşor la vale. 


Lasă-mă să-ţi fiu eu aer, 


Să mă tragi în piept cu sete, 
Sufletului tău de aur, 
Să-i stau strajă pe-ndelete. 


Lasă-mă să-ți fiu privire 

Ce străfulgeră-n duşman, 
Să-ngheţ pe cei ce cu sclavia 
Ne poftesc să fim, ca neam. 


Invitaţie la vot 


Fac parte din Partidul Limbii Române, 
Cu carnet de membru completat la zi, 
Părinţii mi-au înaintat cererea de primire 
Prin dorinţa lor de-a se iubi. 


Strigătul de naştere a fost prima cotizație, 

Au urmat apoi cuvintele mamă şi tată, 

Cotizez şi acum cu versuri şi cu gândirea mea, 
Undeva în suflet înnodată. 


Un sediu mi-a repartizat Dumnezeu, 

Pe bulevardul aşa zisei “bunei conviețuiri milenare”, 
Între casa popoarelor slave 

Şi Câmpia Europei Centrale. 


Avem trei încăperi nu prea mari: 

Țara Românească, Ardealul şi Moldova, şi-acum, încă 
neîntreagă, 

Cu duşmani, din păcate, în jur, dar şi cu-n vecin 
cumsecade. 

Numele lui?...Marea Neagră. 


Trup şi suflet sunt pentru partidul acesta 
Şi de aceea îl slujesc mereu, 

În urna intercomunicării umane, 
Totdeauna va avea votul meu. 


Din el nu voi fi exclus niciodată, 

Loial îi respect statutul Dumnezeiesc, 

Mai mult, aduc noi membri, precum Darie, 
Fiul meu, pe care în spiritul lui îl cresc. 


Să dea Domnul, ca la alegerile de mâine, 
La numărătoare, veşnic, 
Partidul să iasă, doar al Limbii Române. 


“Vă ordon, treceţi Prutul!” 


Soldaţi ai lui Guttenberg, 
„Vă ordon treceţi Prutul !”, 
Luaţi-vă-n raniță 

cu grijă trecutul, 
puneți-vă uniforma 
Limbii Române 

şi-apăsați cocoşul 

cu idealuri străbune. 
Luptaţi cu vitejie neavată, 
în linia întâi 

a reîntregirii de țară, 

dar nu trageţi 

decât în cei care vor, 
împuşcaţi mortal să fie, 
din iubire de tricolor 


Execuţia 
Mareşalului lon Antonescu 


Parcă văd cum s-a codit glonțul să intre în puşcă, 
Simţindu-se-n ideologică cuşcă, 

Prin ocheanul ţevii cum a privit, 

Pieptul ostaşului ca pe propriul sfârşit: 

“Oare secreta uzină subpământeană 

mă va plânge ştiindu-mă sfârşit într-o rană, 

cu lacrimi adevărate de mamă? 

Să fie inima locul ideal veşniciei din deal? 

Să fie una din cămări cel mai bun loc de-nmormântări? 
Zbaterea vitează a sângelui să fie ceruita verbă de 
preţuire?” 

Deci, ostaş, înainte de-a ne ucide reciproc, 

Tu fiindu-mi mormânt, eu fiindu-ţi nenoroc, 

Cum te numeşti, te-ntreb, ca să-mi scriu pe cruce, 
Numele pământului care mă duce 

Şi mă poartă spre veşnicie mereu, 

“Dar eu muri-voi oare sau doar mormântul meu?”. 


Mihai Viteazul 


Mihai Viteazul aleargă prin Ardeal, 
ÎI caută câinii, mercenarii îl caută, 
Mandibulele nesățioase ale timpului 
Nu-l vor găsi niciodată. 


Trupul lui descăpățânat 

A fost descărnat de bulbii de flori, 
Primăvara de pe câmpuri la ureche 
ÎI poartă fete şi feciori. 


ÎI trag în piept ca pe-o ţigară flăcăii, 
Cărora le-a mijit mustaţa, 

Ca pe-o istorie vie îl torc fetele 
Când iau ogoru-n piept dimineaţa. 


La Mănăstirea Dealu-i capul lui Mihai 
Şi trupul lui e-ntreaga țară, 

Carnea îs fetele ce-au înflorit, 
Fiindu-i Carpaţii coloană vertebrală. 


Mi-e inima o ţară 


Mi-e inima o ţară pulsând în afară şi eu un zvâcnet din ea. 
Cu ce se măsoară, cu ce se compară? Nu se compară cu 
nimenea! 

Himalaia noastră-s Carpaţii, de frumuseţe români-s avizi, 
Se iau după caprele negre pe piscuri, şerpaşi localnici, 
folosiţi ca ghizi. 

ŞI fac tabere de încărcare a memoriei cu câte-un peisaj 
Dumnezeiesc, 

Şi-apoi înfig şi câte-un steag pe vârfuri, de bucurie cum că- 
s vii şi trăiesc. 

Mi-e inima zvâcnet şi pentru dealuri şi pentru câmpii. Dar 
pentru a câta oară? 

Şi pentru vinişoarele de râuri şi muşchiul albastru al mării 
Şi pentru Dunărea cavă superioară! 

Şi pentru auricole şi pentru ventricole şi pentru mobilierul 
de bogăție din ele, 

ŞI cum să spun şi cum să zic, mi-e bine, bine până-n 
prăsele. 

Şi totuşi ceva în regulă nu e, în partea stângă, dreapta, sus, 
Prutul grăniceresc, când se schimbă vremea, devine, dintr- 
o dată, pentru mine, urcuş. 

Vremea s-a schimbat şi de aceea se cere, 

Degrabă, o extirpare de durere. 


Rotund sunt eu!? 


Rotund sunt eu, atâta mi-a rămas!? 

Rotund prin naştere-s, dar nu sunt gras. 
Nu-mi judecați cântarul, că indică cum sunt, 
Acul istoriei judecaţi-l, pentru pământ, 
Nu-mi cereţi kilograme să dau de pe mine, 
Nu-i plus, ci minus, Trasnistria-mi aparţine, 
Şi nu-mi spuneţi, de aceea, să slăbesc, 

Dar nici nu-mi cereți să mă-ngraş, 
Bucovina îi din pulpa mea 

Iar Basarabia e osul meu extras. 

Doar întreg la trup, eu simţi-mă-voi bine, 
În greutatea Limbii Române. 
De-nzdrăvenit m-aş face, nemulțumiți or fi 
Şi chiar de-aş slăbi cât poftesc, 

Nu-i vinovat cântarul, ci cei care-l citesc. 


Dor de Eminescu 


Suferim de Eminescu 

Ca o margine de sat, 
Unde lupi lihniţi de foame 
Tot mereu s-au înfruptat. 


Niciodată n-om atinge 
Lunga mantie amară, 

Şi din păru-i val şuviţe 
N-om împleti pentru vioară. 


Nici o undă n-o mai împinge 
Frunza codrului albastru, 
Nici o lebădă prin trestii 
N-om confunda-o cu un astru. 


Şi se-nvârt pietre de moară, 
Versu-i aur fără leac, 

Dor le macină întruna, 

Dar nimic nu cade-n sac. 


Stă la Belu bellul june 

Ca o rădăcină-n baltă, 

ŞI prin trestia-i subțire, 
Trage-n piept iubirea noastră. 


Cânt oraşului natal 


Târnava-şi duce-n valuri, 
Destinul pe sub deal 

Tu unde te-ai născut? 
Eu m-am născut aici, 
Eu m-am născut 
La mijloc de Ardeal. 


Şi primele cuvinte 
Aici eu le-am rostit. 

Şi cum te sinți aici? 
Aici mă simt acasă, 
Aici mă simt acasă, 
Iubesc şi sunt iubit. 


ŞI gustul pentru muncă 
În mine l-am sădit. 
Şi-ai ridicat ceva? 
Şi-am ridicat cetate, 
Şi-am ridicat cetate, 
Cetate de carbid. 


Când inundat-a apa 

Al nostru plai străbun 
Tu ai plecat cumva? 

Eu am rămas că apa, 

Eu am rămas că trece 

Dar oamenii rămân. 


ŞI brațul fără preget, 
Că braţul nu mi-e laş, 
Dar inima ţi-ai dat-o? 


ŞI inima din pieptu-mi 
Şi inima mi-am dat-o 
Acestui vechi oraş. 


ŞI sângelui culoarea, 
Țărânei rod bogat, 

Dar locurile astea? 
În locurile astea, 
În locurile astea, 
Mai am ceva de dat. 


Mai am de dat un cântec 
Şi-un vers fără de val 

Şi tot ce curge-n mine 
Oraşului natal. 


ŞI sângelui culoarea, 
Țărânei rod bogat, 

Dar locurile astea? 
În locurile astea, 
În locurile astea 
AVEM CEVA DE DAT! 

Semnătură de fructe 


Explozia fructelor din livezile noastre 
N-a fost revendicată de nici o putere, 
Nu s-a apăsat pe butoane, 

Nimeni n-a lansat-o din stele. 


De mii de ani experimentăm această armă de pace, 
Pe câmp, pe deal sau în simplu ogor, 

Schema logică de înălțare-a seminţelor, 

Țăranul n-a trecut-o prin calculator. 


Cămaşa-i mirosind dimineaţa a rouă, 
Cu sârg strângând seminţele la sân, 
Le-a scoborât în brazdă pe vecie, 

Cu pioşenia unui părinte bun. 


Pământul i-a fost locaşul cel prielnic 
Din care a-nălțat mereu tulpini, 

Iar degetele sale noduroase 

l-au fost modele pentru rădăcini. 


Pe prispa casei lui gândind cu-nţelepciune 
Traiectoria mlădiţei la margine de sat, 
Instrumentul cel mai sigur de măsură 

În inimă-l are-nsămânţat. 


Când poamele abia mijesc pe ram, 
Pe bănci de lemn tăiate-n seară 
Sfios caută un semn ceresc, 
Despre recoltele ce-o să răsară. 


ŞI iarăşi pune mâna pe pământ, 


Tot modelându-i firea să-l asculte, 
In podul palmei de-i sângeră o rană, 
Sângele îl regăsim apoi în fructe. 


În explozia fructelor de pe mesele noastre 
Țăranul are cea mai mare vină, 

Îşi pune semnătura peste veacuri, 

De multe ori ce-i este anonimă. 


Cazul Horea 


Cazul “Horea” e primul accident 

De circulație al dogmelor. 

Fără discernământ la volan 

Împeriul Habsburgic 

A condus asuprirea popoarelor. 

Punându-i-se fiola 

S-a constatat culoarea lipsei de scrupule 

Şi vinovat a fost găsit cel de sub roată, țăranul român! 
Deşi s-au făcut măsurători de frânare, recoltându-se probe: 
Carne smulsă, trup ciopârțit, oase zdrobite etc., 

S-a încercat muşamalizarea păcatului, 

Dar urmele s-au impregnat adânc pe pavajul conştiinţelor, 
Iar cei prezenți l-au luat pe Cale Orală, 

Popularizându-l prin cursuri de bun simţ. 

Iată-l pe Rex Daciae, soldaţi, călău, țărani 

ŞI un podium al supliciului. 

De atunci, trecem mai învățați semaforul istoriei, 
Bineînţeles, numai pe verde, numai pe verde. 


Prutule tânăr, apă curată 


Prutule tânăr, apă curată, 

Toată lumea face armată 

Şi nu de azi, de mâine sau de ieri, 
Dar ce cauţi, tu, la grăniceri? 


Pe cine aperi, de cine, vreau să zic, 
Cine ţi-e duşman şi cine-i amic, 
Spre cine stai cu spatele-ntors, 
Cine te-a pus pe tine în post? 


Cine ţi-a făcut chemare 

Să fii bornă la hotare, 

Apa să-ți fie fâşie greblată 

Să tragi în peştii care o-noată? 


Şi cine ţi-a dat puşca pe spate, 

Să desparţi frate de frate 

Şi cu binoclul la distanță să ţii 
Pământurile, ca părinţi la aceiaşi copii? 


Să aperi, cum, Limba Română de Limba Română? 
Când au cuvintele cetățenie comună, 

Să desparţi subiectul de predicat, 

Iată virgula marelui păcat. 


Părinţii ce s-au chinuit cu tine 

Le curg acuma lacrimi de ruşine 

Şi malurile ce te-au mîngîiat între ele 
Le faci acuma atâtea zile grele. 


Prutule, jurământul tău real 


E malurile, să le-nchei ca pe-un fermoar, 
Zimţii celor două țărmuri să se-mbuce, 
Cheiţa apei tale poate duce, 


Atâta bucurie, cum nici nu poți visa, 

“De la Nistru...”, cum Eminescu zise, “...pân” la Tisa”, 
Şi nu vei mai fi hulit ca bornă de hotare 

Şi fi-vei Goldiş, Lucaciu, Maniu, făurind România Mare. 


Blestem 


Cocoşul puştii să tacă, 

Să tacă până-n cătare, 

Pe patul de lemn să se-ncruste 
Nestrigătul lui, 

Să se rotească-n țeavă pân” la alienare, 
Să plângă jalnic glonţul şi să n-aibă cui, 
Oţelita haină să-şi dezbrace, 

Pe spătarul unui paşnic plug, 

Inima-i de piatră sfărâmată 
Autoaprinde-1-se-n rug, 

Țintele să se-ofilească de neploaia plumbilor, 
Să n-atingă pământul burțile câinilor, 
Să se piardă cheia de la uşa fricii, 

Perla să rămână în scoica ochiului, 
Ghimpii de la sârmă steie-n trandafiri, 
Groapa să refuze trupul viului. 


Basarabie, cal mândru... 


Basarabie, cal mândru şi tânăr alergând către Prut, 
Dor, nu-i aşa, că de herghelia străbună ai avut? 


In voie să nechezi şi să zburzi n-ai putut, 
Panslavismul ochelarilor lui te-au durut! 


De-mpăratul Roş’ fosta-i încălecat, biciuşcă da, 
Dară ovăzul limbii mereu ţi-a fost refuzat. 


Ridică-te-n două picioare acum, precum Catalan, calul 
domnului sfânt, 
Şi-aruncă bastardul din şaua ta de pământ. 


Şi lasă să te-ncalece doar tricolorul, 
Care te va mâna, mângâindu-te doar, unde ţi-e dorul. 


O parodie serioasă 


O insulă de latinitate 
Într-o mare slavă, 

C-ai adunat statornicie, 
Eu te-am numit concavă. 


Te-au muşcat câinii, 

De pantaloni, bată-i ciuma, 

Stofa se numea Dobrogea, 

Banat, Ardeal, Basarabia, Bucovina. 


Dar într-o iarnă 

Ţi-ai luat muşcăturile-napoi, 
Croitorul făcându-ți 
Pantalonii, ca noi. 


Între timp, ei 

S-au făcut mai scurți, 

Nu ai crescut, 

Basarabia şi Bucovina-i pierdut. 


Vei da drumul, cu bun simţ, 
Tivului, uşor, uşor, 

Cât îți e măsura limbii 

Pân” la glezna Tiraspol!? 


Doină de dor 


Gândurile cele bune, 
Nu-s mesaje către-o stea, 
Ele-mi picură din suflet, 
Toate către talpa mea, 


Care hodină şi suie 

Pe spinarea unor clăi, 

De pământ, dar mai degrabă 
De bărbaţi şi de flăcăi, 


Care au suit în brazdă, 
Mult ‘nainte de-a lor seară, 
Să acopere sămânţa 

De nevoi şi de ocară, 


S-o ridice în bucate, 

Pe cărări vechi de iubire, 
Că sămânţa-i ochiul sacru, 
Celor duşi în nemurire. 


Gândurile cele bune, 
Toate-n brazdă să se-adune. 


Piesa unicat, numită Românie 


A luat Dumnezeu o bucată de lut, 

A fixat-o la strungul său sideral. 

A pus degetul pe butonul “Pornit” 

Şi acesta s-a-nvârtit axial. 

A luat apoi un cuțit cu discernământ, 
Dintr-un aliaj special de nepământ, 

Şi a început să şpănuiască pentru viitor, 
Gura de rai şi gura de dor. 

Deoarece cuțitul prea repede s-a-nfierbântat, 
Cu Dunărea şi alte ape l-a lubrifiat. 
Silenţioasa muncă, 

Fiindcă, să recunoaştem, s-a ştiut meserie, 
A dat-o rotundă, piesa unicat, 

Numită Românie. 


E pur si mouve 


Transilvanie, pădurile de pe dealuri 
Ți-au ars pe rugul atâtor idealuri, 
Continui de milenii, tu, să te-nvârteşti 
În jurul capitalei Bucureşti. 

Încă înainte ca Bucur, ciobanul, să fie, 
Tu îţi doreai o Românie, 

Încă-nainte de-a gusta Dâmboviţa, 
Tu te-ai născut cu Mioriţa, 
Încă-nainte de-a vă regăsi 

Ştiuta-i că fraţii există şi-s vii. 

Forţa centripetă ce te-adună 

Este rădăcina noastră comună, 

Iar forța centrifugă ce se creează, 
Doar gunoaiele îţi deversează. 


Când eu cânt de Ardeal 


De ce să-mi pilesc dinţii? 
De ce să-mi ascut limba? 
De ce să mă duc la fierar? 
Degete-n urechi să-şi pună 
Cui nu-i place 

Când eu cânt de Ardeal! 


Minune-i Şi eu atât pot să spun, 
Prea puţin, doar cât mi-e izvoru”, 
Nu plec nicăieri, definitiv rămân, 
Bolnav îs totuşi de boala ce-i doru”. 


Plusul de gravitație se numeşte-ncântare, 
De undeva din mine vin 

Tot felul de valuri ce deversează, 

Sănătos mă fac, doar când scap de preaplin. 


Eu mă petrec, dar fascinația locului 
Trage subtil şi ea la cântar, 
Ardealu-i greautatea ideală 

De-a nu umbri pământul în zadar. 


Ceva din patima... 


Ceva din patima arabului pentru nisipuri. 

Ceva din patima eschimosului pentru ghețuri. 

Ceva din patima sălbatecului pentru junglă. 

Acest întreit sentiment, însutit, îmi dă măsura dragostei 
pentru dealurile de sub mine, 

pe care le culeg, le mângâi, le apăr, le ar. 

Şi pentru că ar dealul cu iubire 

acestă simbioză a devenit nume propriu — 
ARDEALUL. 


Târnava mea de lapte dulce 


Cu toţii ar trebui să ne petrecem moartea 
într-o închisoare a datornicilor 


Cu toții ar trebui să ne petrecem moartea într-o închisoare a 
datornicilor, 

Nici unul, în timpul vieții, nu am plătit pe deplin datoria față de 
țară, 

Ca să echilibrăm balanţa între ceea ce am dat şi ceea ce am 
primit, 

Mai e nevoie de o viață suplimentară. 


În acest timp, al prizonieratului, ţara are tot dreptul, 
Să putrezim de ignoranţa ei, să ne uite, 

Poate să accepte curtea cuiva, 

Poate cu o idee nouă să se culce. 


Poate să facă chiar copii visători, 

Care să ne renege pentru neajunsurile produse, 
Poate, în zilele de primire, să ne aducă, 
Conspirativ, în pâine, lumânări ascunse. 


Tara are acest drept, de a fi liberă, 

De a face tot ce-i bun pentru ea, fără prejudecăţi, 
Are dreptul la o generaţie, care, la ora scadenței, 
Faţă de ea, să fie la zi cu sistemul de plăți. 


Fruct de emoție 
Târnavei 


Apa ta în storcător de fructe 

Ar putea să-mi spună multe, multe, 
O las” însă aşa să fiarbă-n coajă, 
Sub presiunea soarelui de-amiază. 


Pe mine? Sfârâind, la plajă-n lerul verii, 
Mă macină coşmarele-ndoielii, 

De pot cu golul trup să îţi filtrez 
Răcorile telurice până la miez. 


Ştiu că din coapsa toleranţei tale, 
Nasc viile boabe de mărgăritare, 
ŞI-njur toate ogoarele-s armate 
Cu fibra undei tale răsculate, 


Şi amiroşi a Praid, până la Blaj, 
Din depărtarea lânii cea de brazi, 
Tunsă din merinosul unui munte 
Ce are sarea tâmplelor cărunte. 


Sub nişa, însă, a dealurilor dimprejur, 
Emoţia ce-o naşti prinde contur, 

Şi eu având acces la lucruri sfinte, 

O mânui prinsă în cleşti de cuvinte. 


Ţară cu nume de Horea 


Țară cu nume de Horia 

din continentul Albac, 
republică a ciubărarilor 

şi a oilor povestite la proţap, 


a scutecelor udate în lupte, 

a copilăriei ce se-amână, 
pentru un sfârc de Apuseni, 
la un sân de Limbă Română. 


Țară a neclintirii ce se bea 

din sticle gradate pline cu lapte, 
la temperatura încercărilor, 
piatră cu piatră, fapte cu fapte. 


Țară a forărilor necondiționate 
până la zăcăminte de moşi, 

a distilării nervului lor, 

pentru sanctuare de copii sănătoşi, 


a urşilor coborâți în artere, 

pe principiul vaselor comunicante, 
pentru îndârjirea pădurilor 

să coboare victorii în plante. 


Țară a gimnasticii de înviorare a coaselor 
bătute-n plin hotar, dimineața, 

a cepei zdrobite-n ştergar, 

a mămăligii pieptoase, tăiate cu aţa, 


a rachetelor înhămate la boi, 


propulsate cu brânză şi caş, 
lătrând de putine pline 
spre luna ce se cheamă oraş. 


Țară a presopuncturii cu buricele degetelor, 
pe fiecare micron de țărână, 

pentru ca fructe borţoase-n dulii 

să dea waţi dulci de lumină. 


Țară a scafandrilor autonomi, 
scufundaţi în clarul privirii, 
având ca butelii de oxigen, 
predispoziţiile ancestrale ale firii. 


Țară a poetului tânăr 

care se naşte, trăieşte şi moare, 

a poeziei, care pur şi simplu sălăşluieşte aici, 
nenăscută şi nemuritoare. 


Acolo, unde se pun false probleme de 
întâietate 


Acolo, unde se pun false probleme de întâietate începe 
Transilvania. 

Din mersul trenului poţi uşor să cazi în capcana abil întinsă. 
Se face inventarierea capturii: 

Consilieri europeni, 

Oameni politici interesaţi, 

Ziarişti neştiutori sau corupți, 

Neprieteni 

Şi din păcate autohtoni naivi, 

Al căror liberalism exacerbat echivalează cu o trădare. 
Oprirea în gările adevărului este utilă doar dacă coboară buna 
credință. 

Un minut sau o zi, cât un referat pentru o comisie 
parlamentară, 

E prea puţin timp, pentru toate bagajele bunului simţ. 

A fugi de unul singur la proba adevărului, 

Şi a ieşi pe locul doi, iată, o situaţie cel puţin curioasă, 
Dată ca un verdict, de o curte a bunului arbitrariu. 
Majoritari, incontestabili, în cimitire şi deasupra lor, 

Stăm pe loc bătuţi în cuiele atâtor milenii de existență, 
Observând cu puţină tristeţe, 

Captura din năvodul celor o mie de ani de pescuit în ape tulburi 
Şi spunem: 

Cui prodest? 


Muntele 


Muntele are glezna subțire, 

de nu zdrobeşte izvorul pe care-a călcat, 
ce bine îi vine costumul de brazi 

pe bicepşii de carbonat. 


E asortat perfect optimismului meu, 

cu batistă de păsări ce are falduri de zbor, 
miroase a prospeţime neprinsă încă 

în eprubetele chimiştilor de la Christian Dior. 


Se impune, totuşi, un ac de cravată, 

cu care să prindă de cămaşa înflorată a pământului 
această emoție neastâmpărată, 

ce mă flutură sub grumazul înaltului. 


Ţară dată prin maşina de carne 
şi Europa ne împarte haine 


Ubi patria, ibi bene! 


Țară dată prin maşina de carne 

Şi Europa ne împarte haine, 

Căci timp n-am prea avut să fim la modă, 
I-am apărat o linişte comodă, 

Săraci copii, din lipsă de noroc, 

Căci trei imperii ne-au prăjit la foc, 

Cu străşnicie, pe toate părțile, 

Dar ne-am păstrat sfinții şi cărțile. 

Iertați ținuta, nu prea de gală, 

Că n-am lăsat Europa să moară! 
Iertaţi-ne, că nu ştim fel de fel de trucuri, 
Să predăm Viene, să devenim paşalâcuri 
Şi să ne prefacem în gubernii, 

Pe unde să mişune viermii. 

Şi, de nu-i cu supărare, mai iertaţi, 

Încă o dată neamul acesta, 

c-a refuzat minge de ping-pong să fie, 
între Buda şi Pesta. 


Sunt navă lumească la cheiul apei tale 


Sunt navă lumească 

La cheiul apei tale, 
Descarc mirodenii 

Din viscere emoţionale, 


Şi pun gunoi de simţuri 
La seminţele-ţi multe, 

Şi buzele-mi de tine 

Îmi sunt sudate-n puncte. 


Şi mă fac arac 

Lângă odraslă plăpândă, 
Ca să crească-n iubire, 
Corpuscul sau undă. 


Şi-n firea mea concavă, 
Deşi controversată, 
Te-aştept ca să iei forma 
Unde-mi eşti turnată. 


Şi fac din tine sensuri, 
Să mâ-ntăresc cu miere, 
Să-mi fie deznădejdea 
Pornire de-nviere. 


Târnava mea de lapte dulce 
Angulus ridet (Horaţiu-ODE, II, 6, 13) 


Târnava mea de lapte dulce, 

mulsă din ugerul unui munte dus la păscut, 
pe păşuni dumnezeieşti de transilvane, 

te ador din cana malului de lut. 


Te sorb cu mici înghiţituri de vis, 
având în mână un codru de pădure, 
din grâul dealului unde urcam ades, 
să las priveliştea ca să mă fure. 


Şi plâng în fibra mea de harul, 

din meandrele tale de a fi dezghiocat pe pământ, 
antidot al înstrăinării mele de mine, 

smălțuieşti trecerea mea prin cuvânt. 


Apă prinsă cu cârlige de sălcii şi mure 


Apă prinsă cu cârlige de sălcii şi mure 
De principiul minimei rezistențe, 
Curtată de maluri pe sfoara chemării, 
Bătută de vântul atâtor prezenţe, 


De fluturi ce survolează patrii de flori, 
De libelule ce dezinvolte schiază, 

Pe amplitudinea maximă a undei, 

În plină vară şi-n plină amiază; 


De trupuri dezmierdate de mesaje solare, 
De trupuri cu sindromul visării armate, 

Cu inhibarea plecărilor, 

Cu exacerbarea statorniciei necondiționate; 


Până la sare, pân” la petrol, 

Până la magmă, la metale grele, 

Prin legănarea viselor, permanent, 

În hamacul curgerii mirositoare de stele. 


De prea multă Europă 


De prea multă Europă 
Riscăm să ne uităm patria la periferia visurilor, 
Într-un cimitir al desuetitudinilor, 


Riscăm să vină întreprinzători prea particulari 
Şi să-l îmbete cu rachiu prost 
Pe paznicul demonetizat de autopersiflare. 


Cu puţin roşu la buze 
Şi unele reparaţii la bornele istoriei 
Şi-ar putea-o revendica aproape irevocabil. 


-Voi n-aţi avut volanul niciodată, 

N-aţi făcut nici un secol cu pământul acesta. 

Unde vă sunt vitezele marilor creşteri? 

Unde e frâna unor cetăţi vorbitoare? 

N-aveţi afişe cu pumni de bătut în piept 

Şi multicolorele semnalizatoare mieroase vă lipsesc. 


Ce credeţi voi că Herodot, Arrianus, Diodorus Siculus, Strabo, 
Ioanes Lydus, Ptolomeu sau notarul acela anonim 

al Regelui Bela al III-lea au mare trecere la Bruxelles? 

Ce tot dați cu diploma Regelui Andrei al II-lea sau a Ioaniților? 
Cine are timp să vadă “Cronica pictată de la Viena” 

Când marile muzee ale lumii gem de falsuri veritabile?! 


Ce valuri de pământ? Ce ceasuri solare? Ce fibule? 

Ce stele funerare? Ce izotop 14 al carbonului? Ce Orăştie? 
Când la modă-s (mai ales) paradigmele lingvistice 

Şi în faţa evidenţei absolute se poate reinventa uşor Tabula rasa 
Cu o vilă bine plasată pe Riviera franceză. 


Nostra culpa? Ca deget arătător pe dinăuntru, da! 

Căci uşor, mult prea uşor ne spunem parola de creştere a 
frunzei; 

Mult prea uşor ne dăm cheia de acces la cuib. 


Ne pomădăm cu ignoranță lucrurile sfinte 

Şi nu comemorăm începuturile unei stâne. 

Nu aprindem patru mii de lumânări, vorba lui lorga, 
Pe tortul zilei de naştere a unui cioban, 


Nu-i sanctificăm pe primii vorbitori 

De grumaz, de Alutus, de barză, de Maris, de murg, de brânză, 
De...şi de...şi de, 

Nu construim o biserică având hramul Sfântului “Decebalus 
per Scorilo” 

Şi nu înlocuim banda magnetică a tihnei ceaiului de la Geneva 
Cu trompeţii lui Glad, Menumorut, Gelu sau Litovoi. 


Prea ne împingem în paietele noi; 

Americanii, bunăoară, dacă ar fi avut undeva prin Munţii 
Stâncoşi 

Pe cineva care să le spună celor din Armata Nordului 

Că numai cu lancea lui Horea se poate aboli sclavia 

Şi că sunt “mulţi ca şi cucuruzul brazilor”, 

Acum capitala lor s-ar fi numit, probabil, “Avram Iancu D.C.”. 


Poate că ar trebui să facem ceva; 

Poate să murim cu toţii în cel de al III-lea război mondial, 
Ca, cel puţin din complezenţă, 

Aliaţii să ne ridice un om de zăpadă, 

Ca omagiu a cobeligeranței noastre. 


Şi poate de aceea, făina trecutului dospeşte încă puternic 


În noi putere de mers stând pe loc în cuiele trăiniciei. 

Şi cred că pentru totdeauna reţeta e aceeaşi: 

Trei linguriţe de Alba pe zi, înainte de “Masa tăcerii” de la 
Târgu-Jiu, 

Şi două picături din Horea, 

Într-un ceai fierbinte de posade. 


Şi totuşi, şi-n aceste condiţii mă rog pentru ei şi spun: 
Doamne, dă-le domnilor lumii, aşa zise vechi, un Columb 
priceput 

şi trei corăbii de răbdare, 

să descopere pământul făgăduinţei noastre 

şi să spună apoi, prea încoronaţilor lor stăpâni, 

despre mirodeniile demnităţii şi aurul bunului simț. 


Ergonomia Patriei 


Se ţine glontele ca un spermatozoid 

într-o bancă de date privind apărarea națională, 
şi la nevoie poate fi multiplicat 

după numărul călcătorilor de ţară. 


Îi sunt încrustate în codul genetic, 

inginerie de înaltă fidelitate, muşchii şi oasele, 
unde trebuie să rupă cu dinţii de fier, 

unde trebuie să taie buruienile, precum taie coasele. 


Este pregătit psihologic, indiferent de mărimea nepofiitului, 
să se reactiveze pentru orice asediată davă, 

să se răsucească ori de câte ori trebuie, 

cum e nevoia pământului, în propria ţeavă, 


şi să-şi destindă toți muşchii nevăzutelor pepite 
la o simplă comandă, dintr-o dată, 

să fie tunet, să fie fulger, 

să fie o stare meteorologică descurajantă. 


El este spermatozoidul conservat de nație 
pentru ovulaţia siluirii, 

este refuzul produsului de concepție 
creat în afara sferelor iubirii. 


Miroase a tei orăşelul meu de provincie 


Miroase a tei orăşelul meu de provincie 
Pe unde Eminescu a trecut cândva, 

Să ducă la Blaj o parte din sine, 

O parte din Blaj cu sine să ia. 


Şi mai miroase a doi seminarişti 
Ce de la “Calul Alb” l-au scoborât, 
Prin colbul de drum al Cerghidului, 
Să nu le scârţâie căruţa de urât. 


ÎI atrăgea, ca un magnet, “Mica Romă” 
Şi nu puteau caii să fie mai iuți, 

Deşi lui îi umfla pânza sufletului 
Dascălul drag din Cernăuţi. 


Prin Mica cea cu vii, prin Ganfalău, prin Seuca, 
Intrând fără de faimă-n Sânmărtin, 

Mirosea de la o poştă Hanul lui Mănase, 

A popas, a adăpost şi a ulcică cu vin. 


“Eu mi-s poet şi trebuie să adun material”, 
Răspundea la privirile întrebătoare, 

De ce trage aşa de adânc aer în piept, 

De ce răstălmăceşte orice culoare? 


Şi-a descheiat bumbii “keizeroc-ului” şi-a suflat în sân, 
Fermecat fiind de “vorovitul” şi de straiele ardeleneşti, 
Ale țăranilor veniţi cu bucate-n căruţe, 

Din Bobohalma, din Boziaş, din Corneşti. 


Şi-a uimit ochii cu albul cămeşilor de cânepă aspră, 


Cu lucrătura “cheptarelor” de oaie, 
Aşezate-n căruţe, priponite de pari, 
Pe somnul pruncilor de pe un braţ de paie. 


Şi-a mai văzut cum se tânguieşte-o arvună 

Cu împricinaţi din Chinciuş, din Supădure şi-Adămuş, 
Cum se bea un aldămaş de “mulţămire” 

Sub “oful” ciorii ce se taie-n arcușş. 


Şi încă-un “domn” a mai văzut, ce-n grai străin, 
Înjura, parcă atins de streche, 

Iuţeala horei, şi de-ncinsul ei, 

Comănacele-şi dădeau, bătrânii, pe-o ureche. 


Şi poate şi-a amintit de iubitul dascăl, 

Cel pribegit, de nevoi, în Bucovina, 

Şi a zis: “Soarele românismului răsare şi din locul acesta”, 
-Priviţi cum vorba neaoşă dezmiardă lumina! 


Şi poate a gândit ceva, din poemele de mai târziu, 
De gândirea a iscat amnare, 

Ce-au aprins aerul târgului de-acum, 

Cu ceaiul aromelor înfloritoare. 


Şi miroase a tei orăşelul meu de provincie 

Fiindcă Eminescu a trecut pe aici, cândva, 

Şi a lăsat teii premoniţiei sale, 

Luând, în schimb, de aici, puţin, şi pentru inima sa. 


Târnava 


“Râu care curgi printre dealuri cu spini”, 
meandrele tale înfăptuiesc lumini, 
undele-ţi lasă aluviuni rare, 
TÂRNĂVENI — port maritim, fără ieşire la mare. 
Prin Maris, Tisa şi bătrânu” Istru totuş”, 
Apele tale ajuns-au la Pontus, 

Unde Ovidiu, poetul cel exilat, 
Visându-se-n Tibrul îndepărtat, 

Şi ceva din apele tale, 

Fără să simtă, fără să ştie, 

L-au scăldat. 

Meduza şi căluţu” de mare, 

Copitele-şi poartă şi pe cărările tale, 
Poartă fregatele din Marea Marmara, 
Legănarea lor şi vina ta; 

Şi Titanicul, mândru şi sigur de sine, 

s-a scufundat şi-ntr-o parte din tine; 
Santa Maria şi pe tine-a plutit, 

Când ochilor lui Cristofor 

Pământ i s-a-nfipt; 

Şi eşti când dulce, când eşti sărată, 

Când liniştită şi când eşti tornadă; 

Ai vârsta curgerii din dealuri de Corund, 
Până-n oceanul nesfârşit, 

Şi mii de ani, încă la tâmple, 

Mai ai aici de-ncărunțit; 

Şi te faci nori şi-apoi naşti ploaie, 

Apele tale se-nfoaie-desfoaie, 

Şi curgi dintotdeauna şi nu te mai termini, 
Şi vina ta suntem şi noi te-nvinuim, 

Pe malurile tale, te-nvăţăm, ca Scriptură, 
Circuitul Târnavei în natură. 


Cuprins 


Dumnezeiescul Ardeal- poeme pe cord 
deschis 


Patrie şi matematică/ 

Mereu Transilvania, mereu/ 

De vânzare, nu-nţelegeţi/ 
Dor(inţă)/ 

Despre Ardeal/ 

Ca singurul meu număr câştigător/ 
Ardealu a-nviat! Adevărat c-a-nviat!/ 
Boală/ 

Tărani de la țărână, ţară de la țărani/ 
Tara/ 

Fascinaţie/ 

Târnava/ 

Bradul/ 

Cuiul şi cleştele/ 

De mi-ar sări la beregată/ 

N-am fost noi pumnul de români/ 
Țara este acol’ unde te doare/ 

Dor de dor/ 

Cade răşina peste sat la Răşinari/ 
La bronzul numit Eminescu/ 
Duceţi copii de mână la Alba/ 

Se trăieşte aici, încă se trăieşte/ 
Avram lancu/ 

Planeta de oase/ 

Alb transilvan/ 


Motorul meu/ 

Ceva despre mine/ 

Pe Dealul Furcilor la Alba/ 
Craiul munţilor/ 

Invitaţie la vot/ 

“Vă ordon, treceţi Prutul!”/ 
Execuţia/ 

Mihai Viteazul/ 

Mi-e inima o ţară/ 

Rotund sunt eu!?/ 

Dor de Eminescu/ 

Cânt oraşului natal/ 
Semnătură de fructe/ 
Cazul Horea/ 

Prutule tânăr, apă curată/ 
Blestem/ 

Basarabie, cal mândru.../ 
22 Decembrie 1989/ 

O parodie serioasă/ 

Doină de dor/ 

Piesa unicat, numită Românie/ 
E pur si mouve/ 

Când eu cânt de Ardeal/ 
Ceva din patima.../ 


Târnava mea de lapte dulce/ 


Cu toții ar trebui să ne petrecem moartea într-o închisoare 
a datornicilor/ 

Fruct de emoţie/ 

Țară cu nume de Horea/ 

Acolo, unde se pun false probleme de întâietate/ 
Muntele/ 

Țară dată prin maşina de carne şi Europa ne împarte 
haine/ 


Sunt navă lumească la cheiul apei tale/ 
Târnava mea de lapte dulce/ 

Apă prinsă cu cârlige de sălcii şi mure/ 
De prea multă Europă/ 

Ergonomia Patriei/ 

Miroase a tei orăşelul meu de provincie/ 
Târnava/ 


